# Laure Garancher

Laure Garancher (Frantzia, 1981eko martxoaren 3a) frantziar komikigile eta agronomoa da.

## Biografia

Laure Garancher Manosquen hazi zen. Ama (marrazketa irakaslea) eta amamarekin (pintorea) ikasi zuen marrazten. Nekazaritzako Elikagaien Ingeniaritza ikasketak egin zituen Dijongo Institut Agro ingenieritza eskolan. Ondoren, Soziologia ikasketak egin zituen Panthéon Sorbonne Unibertsitatean. 2007tik aurrera, hiru urtez, Munduko Osasun Erakundearentzat lan egin zuen Vietnam-en. Esperientzia horrek bere lehen komikia, Mon Fiancé Chinois, inspiratu zuen (Steinkis, 2013): bertan vietnamdarren eta txinatarren artean hainbat belaunalditan ohikoak izan diren hitzartutako ezkontzen gaia aztertu zuen. Ondoren, egileak denbora tarte bat eman zuen Hegoafrikan.
2014an, Frantziako Kanpo Arazoetako Ministerioak Garancher Munduko Osasun Erakundeak Barbadosen duen Eskualdeko Bulegora bidali zuen. Urte berean, Opium komikia azaldu zen Éditions Fei argitaletxean. Liburu horretan, egileak, Lehen Opioaren Gerraren marko historikoan — Britaniar inperioak Txinan opioa merkaturatzeko bultzatu zuen politikak eragindako guda—, espioitza istorio bat kontatzen du.
2015ean, Kariben lanean ari zela, berriz ere marrazkiaz baliatu zen bertako bizilagunekin harremanetan jartzeko. Esperientzia horrek proiektu asoziatibo bat elikatu zuen: 2016an, Mayana Itoiz komikigile baionarrarekin eta Wilfrid Lupano lankidearekin elkartu zen The Ink Link lan-taldea sortzeko. Hainbat artista engaiatuz osaturiko talde honek ondoko helburuak partekatzen ditu: «kausa sozial eta humanitarioekin konprometitutako erakundeei laguntzea», «ilustraturiko dokumentuak eginez planeta osoko elkarte eta erakundeei laguntzea»eta «marrazketa elkarrizketa komunitarioko tresna gisa erabiltzea».
Bere atzerriko egonaldiak Surinam hegoamerikako iparraldeko herrialdearen marko geografikoa duen album bat inspiratu zuen: 2019an, Delcourt argitaletxean, Picolette komikia agertu zen. Egileak albumean Guyanetako basoak eta «picolette» txori txiki kantarien lehiaketak taularatzen ditu.
2020ko azaroan, The Ink Link-eko zenbait lankiderekin batera komiki bat sortzeko proiektuan parte hartu zuen, eta, horren ondorioz, 2021ean Faire face, soignants vs Covid-19 izenburuko albuma argitaratu zen. Gidoia Wilfrid Lupanok idatzi zuen, eta marrazkilariak ondokoak izan ziren: Frédéric Duprat, Weldohnson, Sess, Pierre Tissot (Wouzit), Mayana Itoïz, Gaëlle Hersent, Laure Garancher, Isabelle Mandrou (Miss Prickly), eta Yannick Corboz. Komikian egileek azaldu zuten zelan egin zioten aurre Bordeleko Unibertsitateko Ospitaleko zaintza-langileek Covid-19 pandemiari. 2021ean À la recherche de l'Amazonie oubliée agertu zen, Amazoniako kolonaurreko gizarteei buruzko «dibulgaziozko erreportaje marraztua».
2022an, Back to Japan argitaratu zen Nathan etxean. Gidoia Garancherrek idatzi zuen Mélusine Mallender-ekin batera, eta Clémentine Fourcade-ek egin zituen marrazkiak. Liburua road-movie grafiko eta iniziatiko bat da, norberaren gainditzeari eta emakumea izateari buruzko hausnarketa bideratzen duena. Back to Japanek Mélusine Mallenderren aurrekaririk gabeko balentriaren istorioa kontatzen du, Mallender izan baita bakarrik eta motozikletan Japoniarainoko 22.500 km-ko bidaia egin duen abenturazale bakarra.
2024an, berriz ere gidoigile gisa, Césure - 5 femmes partagent leur désir d’ailleurs liburua argitaratu zuen Nathan etxean. Oraingo honetan, marrazkilariak Lou Zago, Limcela, Joyce Colson, Caroline Péron eta Juliette Taka izan ziren; eta kolorista, Sandra Violeau. Césure bost emakumek gurutzatutako bideetan zehar eginiko bidaiei buruzko hausnarketa da. Bakoitzak bere arrazoiak izan ditu joateko eta denak itzuli dira eraldatuta. Liburuaren 6 kapituluetan, Emilie, Laurence, Maylis, Elena eta Victoirek gogora ekartzen dituzte nork bere gaztaroa, bidaiaren prestaketa, joandako lekuan izandako komunikazio arazoak eta bestelako zailtasunak, eta, azkenik, itzulera.
Laure Garancher Collectif des créatrices de bande dessinée contre le sexisme elkarteko kide da. Elkartearen sorrera gutunean adierazten dutenez, emakume komikigileek beren lanean etengabe pairatzen dituzte, genero kontuengatik, beren gizonezko lankideek aurre egin behar ez dieten hainbat arazo; horregatik, bat egitea erabaki dute, literatura-arlo horretan sexismoak hartzen dituen formak salatzeko, bai eta horri aurre egiteko moduak sustatzeko ere. Elkarteak 300 emakume komikigile inguru biltzen ditu.

## Lanak

* Mon Fiancé Chinois (gidoia eta marrazkiak), Hélène Lenoble-ren koloreak, Steinkis, 2013 ISBN 1-09-009015-3
* Opium (gidoia eta marrazkiak), Thanh Phong Nguyen-en koloreak, Les Éditions Fei, 2014 ISBN 978-2-359-66096-8
* Picolette (gidoia, marrazkiak eta koloreak), Delcourt, Mirages bilduma, 2019 ISBN 978-2-413-01674-8
* À la recherche de l'Amazonie oubliée, Delcourt, 2021 ISBN 978-2-413-03885-6
* Faire face, soignants vs Covid-19 (gidoia: Wilfrid Lupano; marrazkiak eta koloreak: Frédéric Duprat, Weldohnson, Sess, Pierre Tissot (Wouzit), Mayana Itoïz, Gaëlle Hersent, Laure Garancher, Isabelle Mandrou (Miss Prickly), eta Yannick Corboz), The Ink Link, 2021 ISBN 9782957543908
* Back to Japan (gidoia Mélusine Mallender-ekin batera), Clémentine Fourcade-ren marrazkiak, Éditions Nathan, 2022 ISBN 2092494643
* Césure - 5 femmes partagent leur désir d’ailleurs (gidoia: Laure Garancher; marrazkiak: Lou Zago, Limcela, Joyce Colson, Caroline Péron, Juliette Taka; koloreak: Sandra Violeau), Éditions Nathan, 2024 ISBN 978-2-09-502160-3

## Erreferentziak

* Artikulu hau, osorik edo zatiren batean, frantsesezko wikipediako «Laure Garancher» artikulutik itzulia izan da, 2024-10-24 data duen 219717980 bertsioa oinarritzat hartuta. Sartze-datarik ez duten erreferentziak, edo 2024-10-24 baino lehenago datatuak, jatorrizko artikulutik ekarri dira itzulpenarekin batera.
* ↑ (Frantsesez) «Garancher, Laure - Biographie, bibliographie et actualité» Bande Dessinée Info (Noiz kontsultatua: 2025-03-10).
* 1 2 3 4 (Frantsesez) peoplepill.com. (1981-03-03). «Laure Garancher: Comics artist, Agronomist (1981-) | Biography, Facts, Information, Career, Wiki, Life» peoplepill.com (Noiz kontsultatua: 2025-03-11).
* ↑ (Frantsesez) Interview Laure Garancher | Bruce Lit. (Noiz kontsultatua: 2025-03-10).
* ↑ (Frantsesez) Natali, M.. (2013-02-07). «Mon fiancé chinois» www.bdgest.com (Noiz kontsultatua: 2025-03-11).
* ↑ (Frantsesez) Bessière, Mario. (2014-10-24). «Laure Garancher dédicace son dernier album» L'Écho républicain (Noiz kontsultatua: 2025-03-11)..
* ↑ (Frantsesez) Jacquet, Gwenaël. (2014-05-18). «« Opium » par Laure Garancher» BDZoom.com (Noiz kontsultatua: 2025-03-11).
* 1 2 3 (Frantsesez) E.D.. (2020-05-07). «Covid-19 : Espé a illustré un guide diffusé à travers le monde par l'OMS» La Dépêche du Midi (Noiz kontsultatua: 2025-03-11)..
* ↑ (Frantsesez) Potet, Frédéric. (2020-11-20). Chappatte, Blutch, Larcenet… le Covid-19 et le confinement en BD. (Noiz kontsultatua: 2025-03-11).
* ↑ (Frantsesez) «The Ink Link, lauréat du Prix Hors Cases 2018 - ActuaBD» www.actuabd.com 2018-06-05 (Noiz kontsultatua: 2025-03-11).
* ↑ (Frantsesez) Moubariki, M.. (2019-04-01). «Picolette» www.bdgest.com (Noiz kontsultatua: 2025-03-12).
* ↑ (Frantsesez) DT. (2019-10-19). «Picolette - Par Laure Garancher - Delcourt - ActuaBD» www.actuabd.com (Noiz kontsultatua: 2025-03-12).
* ↑ (Frantsesez) Potet, Frédéric. (2020-11-20). Chappatte, Blutch, Larcenet… le Covid-19 et le confinement en BD. (Noiz kontsultatua: 2025-03-12).
* ↑ (Frantsesez) Salin, S.. (2021-03-15). «À la recherche de l'Amazonie oubliée» www.bdgest.com (Noiz kontsultatua: 2025-03-12).
* 1 2 (Frantsesez) «Back to Japan (par Mélusine Mallender, Laure Garancher et Clémentine Fourcade)» Bande Dessinée Info (Noiz kontsultatua: 2025-03-12).
* ↑ (Frantsesez) «Portrait» Mélusine Mallender Expedition (Noiz kontsultatua: 2025-03-12).
* 1 2 (Frantsesez) «Césure - 5 femmes partagent leur désir d’ailleurs (par Laure Garancher, Lou Zago, Limcela, Joyce Colson, Caroline Péron et Juliette Taka)» Bande Dessinée Info (Noiz kontsultatua: 2025-03-12).
* ↑ (Frantsesez) bdegalitsg. Créatrices | Collectif des créatrices de bande dessinée contre le sexisme. (Noiz kontsultatua: 2025-03-12).
* ↑ (Frantsesez) Charte du Collectif des créatrices de bande dessinée contre le sexisme. (Noiz kontsultatua: 2025-03-12).

## Kanpo estekak

* (Frantsesez) Ellis M. (2014-06-17) Opium, BoDoï (Noiz kontsultatua: 2025-03-12). (artxiboa)
* (Frantsesez) Engelbach Cathia, La bande dessinée au secours de l'humanitaire , Les Petits Miquets, Blog BD, Le Monde
* BD Gest
* Babelio
* bandedesinee.info
* (Frantsesez) Parole à Laure Garancher et Audrey Mussat de The Ink Lin (2023-09-15) France Terre d'Asile
* The Ink Link - collectif BD engagé
* (Frantsesez) Maticien, Mat (2015-07-01) Interview Laure Garancher, Bruce Lit
* Datuak: Q102370976